**Marsumer fan it jier 2022**

Achte oanwêzigen, bêste minsken,

It is wer safier. Wy binne takaam oan de Marsumer fan it jier 2022!

Alle nammen fan de eardere Marsumers fan it jier steane op dizze houten boerden. De earste Marsumer fan it jier wie Maaike Smits in 1993, de lêste wie Frieda van der Veer.

Dêr tuskenyn in grut tal oare Marsumers dy’t meiholpen hawwe om de leefberens fan it doarp heech te hâlden.

Sûnder dy minsken soe ús doarp net mear wêze as in rijtsje huzen.

Gelokkich is dat perfoast net sa. Marsum hat ek it ôfrûne jier sjen litten dat it in warber doarp is, mei in goeie sosjale koheezje, mei omtinken foar elkoar. En litte we dat foaral sa hâlde. Dat hâldt ek yn dat we der yn ynvestearje moatte. Oandacht foar elkoar, mar ek it nimmen fan ferantwurdlikheid. Sjogge jo ek eat dat better kin, hawwe jo goeie ideeën, hâld jo dan net stil, mar sprek it út en help mei om it fan ‘e grûn te krijen. It makket it doarpslibben noch moaier. At eltsenien in bytsje docht, dan dogge we mei-inoar in hiel soad.

Ek it ôfrûne jier wer prachtige foarbylden sjoen.

It programma van Popta-Arcadia wie top. De Marsumers keunstners en it muzikaal talint út eigen doarp hawwe ús hielendal ferrast. Nea witten dat der safolle ferburgen kwaliteit in ús doarp wie. Ek Jan Posseth liet ús fersteld stean doe’t er mei in frachtauto nei de Oekraïne gong om spul te bringen. De nije tunnel waard troch de Marsumer jeugd iepenfytst, de wenningen oan de Uniastrjitte makken plak foar nijbou, ek al besocht in flearmûs dat te kearen, Marsum makke de kar foar glêsfezel, Hinke Visser wie de earste Marsumer dy’t hundert jier wurden is en de nije Merkecommisje liet sjen dat nije misken direkt fol gas jaan kinne. In tige slagge doarpsfeest, mei troch de ynset fan alle strjitten. En in hichtepunt wie ek it optreden van Ons Genoegen mei F(l)amke. Wat een wurk om sa wat moais te betinken en del te setten. Lokkich hat Marsum in soad frijwilligers. Ien dêrfan wurdt jûn utroppen ta Marsumer fan it jier.

Ien dy’t him belangeleas ynsetten hat foar ús doarp. Dy’t syn of har paadsje mear as skjin fage hat en dêrom de fergulde biezem krijt.

En wa’t dat is, dat hearre jim no.

*Proklamaasje troch Jakoba*

*Hjoed 31 desimber 2022 wurdt ûnder de Âldjiersoertinking*

*De fergulde strontbiezem as ûnderskieding foar*

*MARSUMER FAN ‘T JIER*

*Útrikt oan Sjoerd Hovenga*

*Dizze ûnderskieding falt him ten diel troch syn bysûndere fertsjinsten*

*foar Marsum yn ‘t algemien en har ynwenners yn ‘t bysûnder.*

*De kommisje Âldjiersoertinking.*

Ja Sjoerd, der stiest dan. Net sûnder reden. Dyjinge dy’t dy goed kent en wit watsto allegearre dien hast foar ús doarp en noch dochst, sil it net ferbaze. Ien dy’t wy in fertrouwen nomme ha, sei direkt: ik wist dat hy oan de beurt komme soe.

Dit jier wiene der meardere redenen dy’t by elkoar kamen. Yn juny waarden de “zwaluwwand” en it “plas-drasgebied” iepene. Do diest dat tegearre mei de wethâlder. Net sûnder reden. Do wiest de inisjatyfnimmer fan dit plan. It hat in oantal jierren tarieding koste. Do soargest foar draagvlak, makkest it projektplan, de subsydzje-oanfraach en hiest in belangrike rol yn it ûntwikkeljen fan it plan. Do regeldest de selfwurksemheid, sietst fergaderings foar en makkest der ek de ferslaggen fan. Ik ha sels fan de sydkant ôf sjoen hoe’tst dat diest. In moaie balâns tusken doelgericht, procesgericht en minsken by elkoar hâlde. Ik fûn datst dat hiel knap diest. Do wiest de trekker. En bliuwst de trekker. No hast de oare wurkgroepleden al wer bericht dien dat op 18 maart wer in grutte ûnderhâldsdei ynplend is.

Dit jier hat ek it bestjoer fan de keatsferiening in trochstart makke. It kealle swier om nije bestjoersleden te krijen. It fuortbestean van Foarût stie op omfallen. Der is dochs wer in nij bestjoer kaam en fansels der sitsto ek yn. It tekent dyn ferantwurdlikheidsgefoel. Do ambiearrest in nije bestjoersfunskje net. Do hiest al genôch, en do hiest yn ’t ferline ek al kompetysjelieder west en yn kommisjes sitten, mar dochs staptest der yn. En ek noch yn de funksje fan ponghâlder.

Dizze twa aktualiteiten fan it ofrûne jier wiene foar ús wichtich, mar net allinich. Der is mear.

Op jonge leefyjd makkest dy ek fertsjinstlik foar de fuotbalclub SSS ‘68. En do sietst yn it bestjoer fan de Carnavalsferiening. Carnavals- en krystbaljûnen organisearrest mei. En ek útstapkes nei Maastricht en Flylân. Allegear hichtepunten. Ek doe wiest al in karlûker.

Do sitst al hiel lang, ik leau fan1998 ôf, yn it bestjoer fan de Fûgelwacht. Do bist én foarsitter én ponghâlder en neisoarchkoördinator. De leafde foar fûgels hiest meikrigen fanút dyn famylje, fan dyn heit Piebe en omke Durk. Mei de leskist gongst in pear kear per jier nei de basisskoalle ta om dy leafde oer te bringen en ek it belang fan neisoarch te bepleitsjen.

Do hast mei de oprjochter west fan de Aldjiersploech. In ploech dy’t tot op de dei fan hjoed bestiet en oer in pear oerkes ek wer soarget foar sintraal fjoerwurk en in iepen doarpshús. De oprjochting fan de Aldjiersploech wie belangryk yn it weromdringen fan fandalisme tidens de jierwikseling. En dat is goed slagge.

Do hast in hiel soad “hand-en-span” tsjinsten yn it doarp dien. Oaljekoekbakke foar it korps, oproppe om hûnestront op te rêden, RWS belje at it wetterpeil te leech stiet, yn jubileumkommisjes sitte fan it korps en fan de fuotbalklup en ek de gemeente freegje om it plantsoen better te meanen. De kantsjes waarden faak fergetten. Jierrenlang gongsto der sels by lâns mei in boskmaaier. Net allinnich kleie, mar ek sels de hannen út de mouwen stekke.

Sûnt 2001 sitst by de Marsumer brânweer as frijwilliger. Do hast as learmaster jongeren it fak leard. No bist “bevelvoerder”. Mei de Veiligheidsregio Fryslân tinkst it dekkingsplan út. En do bist in pilaar yn de groep en do hâldst de minsken goed by elkoar, sa hearde ik. En dat bin eigenskippen dy’tst ek sjen litst by al dyn oare aktiviteiten.

Ek op dyn wurk op de fleanbasis. In moai foarbyld dêrfan spile him ôf doe’t jim legere wiene yn Noarwegen. Doe moasto tegearre mei Klaas Kuperus de masines mei disel byfulle. Jim maten koene alfêst oan it bier. Se hiene al aardich wat op doe’t jimme mei elkoar in Noarsk kafee yngongen. Teminsten, dat wie de bedoeling, mar Klaas mocht der net yn. De portiers tochten dat hy al knap wat op hie, wylst hy gjin drup hân hie. Syn maten wol. Do kinst net tsjin ûnrjocht, do hellest al dyn maten út it kafee wei. Of allegearre of net ien. En sa holdst ek dy groep by elkoar.

Wy kinne noch folle mear fertelle oer dy. Hoe goed asto de werphengel útgoaie kinst. Sels oer de feart hinne yn de beammen bij Eugene Tuijnman. Dan bist wol in bestenien.

En ek oer dyn linichheid op in balkon yn Mallorca. Mar do hast gelok. Myn sprektiid is om. Ik ha beloofd dat ik it koart hâlde soe.

It is folslein dúdlik: Marsum mei ûntychlike bliid wêze mei sa’n ynwenner. Dêrom wolle wy dy no de fergulde biezem en de proklamaasje oerhannigje. Want dit jier bisto mei rjocht de ienige Marsumer fan it jier. Lokwinske.